
Második nyelv elsajátítása vendégmunkás szülők gyermekei körében. Weidenbachi esettanulmány

A dolgozat egy bajorországi településen, Weidenbachban végzett empirikus kutatás eredményeire épül. A kutatás célja orosz anyanyelvű migráns gyermekek második nyelvelsajátításának (német) feltérképezése az anyanyelv-elsajátítás fázisaival összevetve. A kutatás legfontosabb módszerét a 15 immáron kétnyelvű gyermekkel végzett interjú jelentette, amelyet egy, a szülőkkel készített kérdőíves felmérés előzött meg. Ezzel a gyermekek nyelvi hátterét és a szülők nyelvhasználatát ismerhettem meg.
A dolgozat a második nyelv elsajátításának fázisait mutatja be az anyanyelv-elsajátítás fázisaival összevetve.
Az eredmények rámutatnak arra, hogy a német mint második nyelv elsajátítása hasonló fázisokban megy végbe a kutatásban résztvevő migráns gyermekeknél, mint az anyanyelv elsajátítása, de ezen fázisokra hat a már kialakult anyanyelv (orosz), illetve ezen nyelvelsajátítás keveredik az idegennyelv-tanulás lépéseivel is. A vizsgált gyermekek esetében kijelenthetjük, hogy köztes nyelvről van szó, hiszen a német nyelvet nem formális keretek között sajátították el. 



